**Ревизија података о регистрованој запослености**

Током 2015. године РЗС је прешао на нови извор података за прaћење регистроване запослености. Услови за то стекли су се оснивањем ЦРОСО, чије податке РЗС преузима од краја 2014. године. Развијена је нова методологија заснована на комбиновању података ЦРОСО и СПР.

Прелазак на нови извор података омогућује побољшања у смислу обухвата пословних субјеката и њихових организационих делова, па самим тим и обухвата броја запослених и омогућује побољшање дефиниције запослености обухватом свих модалитета запослености. Статистичка истраживања нису обухватала запослене ван радног односа, који су ангажовани на основу уговора о делу или на основу уговора о обављању привремених и повремених послова, а који постају све већи и значајнији подскуп формалне запослености. Запослени у Министарству одбране и Министарству унутрашњих послова такође нису били обухваћени, као ни регистровани индивидуални пољопривредници. Коришћење административног извора података пружа могућност концептуалне промене праћења запослености, која је потребна да би се обезбедила међународна упоредивост података и створили услови за хармонизацију статистике запослености са методологијом краткорочних статистика Европског статистичког система. Такође, у складу са Законом о раду, могуће је пратити регистровану запосленост у радном односу и ван радног односа.

***Дефиниција регистроване запослености.*** *Под појмом запослени подразумевају се лица која имају формално правни уговор о запослењу, односно заснован радни однос са послодавцем на одређено или неодређено време и лица која раде ван радног односа на основу уговора о делу или на основу уговора о обављању привремених и повремених послова; лица која обављају самосталне делатности или су оснивачи привредних друштава или предузетничких радњи; као и лица која обављају пољопривредне делатности а налазе се у евиденцији Централног регистра обавезног социјалног осигурања.*

Подаци за 2015. годину добијени су према новој методологији, односно из новог извора и према новој дефиницији регистроване запослености, која је усклађена са стандардима Европске уније. Како би се омогућило поређење података за серију 2000–2014. са подацима од 2015. године, било је неопходно извршити ревизију већ објављених података о регистрованој/формалној запослености.

Ревизија података о формалној запослености урађена је на основу података

* Полугодишњег истраживања о запосленимa и о зарадама запослених (РАД-1/П),
* Анкете за допуну полугодишњег истраживања о запосленимa и о зарадама запослених (АРАД-1/П),
* Полугодишњег истраживања о приватним предузетницима и о запосленима код њих
(РАД-15),
* Анкете о радној снази,
* ЦРОСО.

Такође, приликом ревизије података коришћене су расположиве информације добијене из различитих административних извора, експертске процене о кретању запослености у одређеним секторима делатности и модалитетима запослености и други расположиви подаци Републичког завода за статистику.

Ревизија је урађена до нивоа општина (НСТЈ4) за укупан број запослених у општини и до нивоа области делатности (двоцифарски ниво КД 2010) за Републику Србију за укупан број запослених, при чему укупан број запослених подразумева запослене код правних лица и предузетника, у радном односу и ван радног односа, као и лица која обављају самосталне делатности или су оснивачи привредних друштава или предузетничких радњи.

Процена података о броју регистрованих индивидуалних пољопривредника за период 2000–2014. није рађена јер нема адекватних елемената за извођење те процене.

На крају, имајући у виду да свака процена носи са собом мањи или већи степен поузданости, и додајући томе ограничења у погледу расположивости података и специфичности у кретању запослености у Србији, резултате не треба посматрати као апсолутне и прецизне, већ само као индикативне.